62024CJ0315
DOMSTOLENS DOM (Ottende Afdeling)
9. oktober 2025 (
*1
)
»Præjudiciel forelæggelse – fødevaresikkerhed – forordning (EU) nr. 1169/2011 – fødevareinformation til forbrugerne – delegeret forordning (EU) 2016/128 – fødevarer til særlige medicinske formål – særlige oplysningskrav – obligatorisk næringsdeklaration – artikel 5, stk. 2, litra g) – supplerende obligatoriske oplysninger – artikel 6, stk. 2 – forbud mod at gentage oplysningerne i den obligatoriske næringsdeklaration på mærkningen«
I sag C-315/24,
angående en anmodning om præjudiciel afgørelse i henhold til artikel 267 TEUF, indgivet af Högsta förvaltningsdomstolen (øverste forvaltningsdomstol, Sverige) ved afgørelse af 25. april 2024, indgået til Domstolen den 29. april 2024, i sagen
Nestlé Sverige AB
mod
Miljönämnden i Helsingborgs kommun
har
DOMSTOLEN (Ottende Afdeling),
sammensat af afdelingsformanden, O. Spineanu-Matei, og dommerne S. Rodin og N. Fenger (refererende dommer),
generaladvokat: R. Norkus
justitssekretær: fuldmægtig C. Strömholm,
på grundlag af den skriftlige forhandling og efter retsmødet den 12. februar 2025,
efter at der er afgivet indlæg af:
–
Nestlé Sverige AB ved advokater F. Sjövall og J. Träsk og associate K. Lewandowska,
–
Miljönämnden i Helsingborgs kommun ved F. Lund Rydingsvärd, I. Mideljung og A. Wikhäll,
–
den tjekkiske regering ved S. Šindelková, M. Smolek og J. Vláčil, som befuldmægtigede,
–
Europa-Kommissionen ved C. Faroghi, I. Galindo Martín og B. Rous Demiri, som befuldmægtigede,
og efter at generaladvokaten har fremsat forslag til afgørelse i retsmødet den 8. maj 2025,
afsagt følgende
Dom
1
Anmodningen om præjudiciel afgørelse vedrører fortolkningen af artikel 5, stk. 2, litra g), og artikel 6, stk. 2, i Kommissionens delegerede forordning (EU) 2016/128 af 25. september 2015 om supplerende regler til Europa-Parlamentets og Rådets forordning (EU) nr. 609/2013 for så vidt angår de særlige krav til sammensætningen af og oplysning om fødevarer til særlige medicinske formål (EUT 2016, L 25, s. 30).
2
Anmodningen er blevet indgivet i forbindelse med en tvist mellem Nestlé Sverige AB (herefter »Nestlé«), der er et svensk selskab, og Miljönämnden i Helsingborgs kommun (miljøudvalget i Helsingborg kommune, Sverige) (herefter »miljøudvalget«) vedrørende denne sidstnævntes afgørelse om at pålægge Nestlé at fjerne visse oplysninger, der fremgår af emballagen til fødevarer til særlige medicinske formål, som dette selskab markedsfører.
Retsforskrifter
Forordning (EU) nr. 1169/2011
3
41. betragtning til Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (EUT 2011, L 304, s. 18, og berigtiget i EUT 2014, L 331, s. 40) har følgende ordlyd:
»For at den givne information kan tiltrække sig gennemsnitsforbrugerens opmærksomhed og tjene det oplysningsformål, med hvilket den indføres, samt i betragtning af det eksisterende kendskab til ernæringsspørgsmål bør oplysningerne om det ernæringsmæssige indhold være enkle og letforståelige. At oplysningerne om det ernæringsmæssige indhold findes dels i det primære synsfelt, almindeligvis betegnet som »forsiden af pakken«, dels på en anden side af emballagen såsom »bagsiden af pakken«, vil kunne forvirre forbrugerne. Næringsdeklarationen bør derfor findes i det samme synsfelt. Derudover kan de vigtigste af oplysningerne om det ernæringsmæssige indhold på frivilligt grundlag gentages i det primære synsfelt for at gøre det lettere for forbrugerne straks at få øje på de væsentligste oplysninger om det ernæringsmæssige indhold, når de køber fødevarer. Et frit valg med hensyn til, hvilke oplysninger der kan gentages, vil kunne forvirre forbrugerne. Det er derfor nødvendigt at præcisere, hvilke oplysninger der kan gentages.«
4
Denne forordnings artikel 9 med overskriften »Liste over obligatoriske angivelser« fastsætter i stk. 1 følgende:
»På de betingelser, der er fastsat i artikel 10-35, og med forbehold af de undtagelser, der er fastsat i dette kapitel, er det obligatorisk at angive følgende oplysninger:
[...]
1)
en næringsdeklaration.«
5
Den nævnte forordnings artikel 30 vedrørende indholdet af den næringsdeklaration, der er omhandlet i artikel 9, stk. 1, litra l), heri, bestemmer følgende i stk. 1 og 3:
»1.   Den obligatoriske næringsdeklaration skal indeholde følgende oplysninger:
a)
energiværdi og
b)
mængden af fedt, mættede fedtsyrer, kulhydrat, sukkerarter, protein og salt.
[...]
3.   Hvis mærkningen af en færdigpakket fødevare omfatter den obligatoriske næringsdeklaration, jf. stk. 1, kan følgende information gentages på den:
a)
energiværdien, eller
b)
energiværdien sammen med mængden af fedt, mættede fedtsyrer, sukkerarter og salt.«
6
Samme forordnings artikel 32 med overskriften »Angivelse pr. 100 g eller pr. 100 ml« bestemmer følgende i stk. 2:
»Energiværdien og mængden af næringsstoffer, jf. artikel 30, stk. 1-5, udtrykkes pr. 100 g eller pr. 100 ml.«
7
Artikel 33 i forordning nr. 1169/2011 er affattet således:
»1.   I følgende tilfælde kan energiværdien og mængderne af næringsstoffer, jf. artikel 30, stk. 1-5, udtrykkes pr. portion og/eller pr. forbrugsenhed, som er letgenkendelig for forbrugeren, forudsat at den anvendte portion eller enhed er anført på etiketten, og at antallet af portioner eller enheder i pakningen er angivet:
a)
foruden udtryksformen pr. 100 g eller pr. 100 ml i artikel 32, stk. 2, udtryksformen pr. 100 g eller pr. 100 ml i artikel 32, stk. 2
[...]
2.   Uanset artikel 32, stk. 2, kan i de tilfælde, der er omhandlet i artikel 30, stk. 3, litra b), mængden af næringsstoffer og/eller procentdelen af de referenceindtag, der er fastsat i bilag XIII, del B, udtrykkes udelukkende pr. portion eller pr. forbrugsenhed.
Når mængden af næringsstoffer er udtrykt udelukkende pr. portion eller pr. forbrugsenhed i overensstemmelse med første afsnit, udtrykkes energiværdien pr. 100 g eller pr. 100 ml og pr. portion eller pr. forbrugsenhed.
[...]
4.   Den anvendte portion eller enhed angives i nær tilknytning til næringsdeklarationen.
[...]«
Forordning (EU) nr. 609/2013
8
I 15., 24. og 26. betragtning til Europa-Parlamentets og Rådets forordning af 12. juni 2013 om fødevarer bestemt til spædbørn og småbørn, fødevarer til særlige medicinske formål og kosterstatning til vægtkontrol og om ophævelse af Rådets direktiv 92/52/EØF, Kommissionens direktiv 96/8/EF, 1999/21/EF, 2006/125/EF og 2006/141/EF, Europa-Parlamentets og Rådets direktiv 2009/39/EF og Kommissionens forordning (EF) nr. 41/2009 og (EF) nr. 953/2009 (EUT 2013, L 181, s. 35) anføres følgende:
»(15)
Et begrænset antal kategorier af fødevarer udgør for visse befolkningsgrupper en del af eller hele den daglige kost. Sådanne kategorier af fødevarer er af afgørende betydning for reguleringen af visse tilstande eller lidelser og/eller er helt nødvendige for at opfylde de ernæringsmæssige behov for visse klart identificerede sårbare befolkningsgrupper. Disse kategorier af fødevarer omfatter […] fødevarer til særlige medicinske formål [...]
[...]
(24)
[Forordning nr. 1169/2011] fastlægger generelle mærkningskrav. Disse mærkningskrav bør som hovedregel finde anvendelse på de kategorier af fødevarer, der er omfattet af nærværende forordning. Nærværende forordning bør dog også indeholde supplerende krav i forhold til eller undtagelser fra [forordning nr. 1169/2011], i det omfang det er nødvendigt for at opfylde de specifikke mål for nærværende forordning.
[...]
(26)
For at beskytte sårbare forbrugere bør mærkningskravene sikre forbrugerne en nøjagtig produktidentifikation [...]«
9
Denne forordnings artikel 2, stk. 2, litra g), bestemmer følgende:
»[Der] forstås ved:
[...]
g)
»fødevare til særlige medicinske formål«: en fødevare, som er specielt fremstillet eller sammensat og bestemt til at indgå i patienters, herunder spædbørns, kost under lægelig overvågning; den er bestemt til at udgøre hele eller en del af kosten hos patienter med begrænset eller nedsat eller forstyrret evne til at indtage, fordøje, absorbere, metabolisere eller udskille almindelige fødevarer eller bestemte næringsstoffer deri, eller metabolitter, eller som har andre lægeligt bestemte ernæringsmæssige behov, som ikke kan opfyldes ved en ændring af den normale kost alene.«
10
Den nævnte forordnings artikel 9, stk. 5, fastsætter:
»Mærkning og præsentation af samt reklame for de i artikel 1, stk. 1, omhandlede fødevarer skal give oplysninger om hensigtsmæssig anvendelse af sådanne fødevarer[…] og må ikke være vildledende eller tillægge sådanne fødevarer egenskaber med hensyn til forebyggelse, behandling eller helbredelse af sygdomme hos mennesker eller give indtryk af sådanne egenskaber.«
Delegeret forordning 2016/128
11
13. og 17. betragtning til forordning 2016/128 har følgende ordlyd:
»(13)
Fødevarer til særlige medicinske formål skal være i overensstemmelse med […] forordning [nr. 1169/2011]. Med henblik på at tage hensyn til de særlige karakteristika ved fødevarer til særlige medicinske formål bør der ved nærværende forordning fastsættes supplerende regler til og undtagelser fra disse generelle regler, i det omfang det er relevant.
(14)
Det bør for denne type fødevarer være obligatorisk at give alle oplysninger, der er nødvendige for at sikre en korrekt anvendelse af fødevarer til særlige medicinske formål. Disse oplysninger bør omfatte information om egenskaber og karakteristika vedrørende [bl.a.] produktets særlige forarbejdning og formulering, ernæringsmæssige sammensætning og nytteværdi i forhold til dets påtænkte anvendelsesformål. Sådanne oplysninger bør ikke betragtes som ernærings- og sundhedsanprisninger efter betydningen i Europa-Parlamentets og Rådets forordning (EF) nr. 1924/2006 [af 20. december 2006 om ernærings- og sundhedsanprisninger af fødevarer (EUT 2006, L 404, s. 9)].
(15)
Næringsdeklarationen for fødevarer til særlige medicinske formål er af afgørende betydning for at sikre, at disse produkter anvendes korrekt, både for patienter, der indtager disse fødevarer, og for sundhedsprofessionelle, der anbefaler indtagelse af dem. Af denne grund og for at give patienter og sundhedsprofessionelle mere fyldestgørende oplysninger bør næringsdeklarationen indeholde flere oplysninger end dem, der er foreskrevet ved forordning [nr. 1169/2011] [...].
(16)
Forbrugere af fødevarer til særlige medicinske formål har andre ernæringsmæssige behov end den brede befolkning. Angivelse af det ernæringsmæssige indhold af energi og næringsstoffer i fødevarer til særlige medicinske formål som en procentdel af det daglige referenceindtag som fastsat i forordning [nr. 1169/2011] ville vildlede forbrugerne og bør derfor ikke være tilladt.
(17)
Det ville ikke være hensigtsmæssigt, om ernærings- og sundhedsanprisninger, som er tilladt i henhold til forordning [nr. 1924/2006], blev anvendt til at fremme forbruget af fødevarer til særlige medicinske formål, idet forbrugerne af disse produkter er patienter, der er ramt af en sygdom, lidelse eller tilstand og derfor ikke er en del af den almindelige sunde befolkning. Desuden skal fødevarer til særlige medicinske formål anvendes under lægelig overvågning, og forbruget af dem bør ikke fremmes ved anvendelse af ernærings- og sundhedsanprisninger, som henvender sig direkte til forbrugere. Af disse grunde bør det ikke være tilladt at gøre fødevarer til særlige medicinske formål til genstand for ernærings- og sundhedsanprisninger.«
12
Denne delegerede forordnings artikel 5, stk. 1 og 2, bestemmer:
»1.   Medmindre andet er fastsat i denne forordning, skal fødevarer til særlige medicinske formål være i overensstemmelse med forordning [nr. 1169/2011].
2.   Foruden de i artikel 9, stk. 1, i forordning [nr. 1169/2011] nævnte obligatoriske oplysninger skal fødevarer til særlige medicinske formål være forsynet med følgende supplerende obligatoriske oplysninger:
a)
en oplysning om, at produktet skal anvendes under lægelig overvågning
[...]
c)
hvis det er relevant, en oplysning om, at produktet er beregnet til en særlig aldersgruppe
[...]
f)
om fornødent en oplysning om forsigtighedsforanstaltninger og kontraindikationer
g)
en beskrivelse af de egenskaber og/eller karakteristika, der gør produktet nyttigt i forhold til den sygdom, lidelse eller medicinske tilstand, som produktet er beregnet til, herunder især, alt efter hvad der er relevant, vedrørende produktets særlige forarbejdning og formulering, næringsstoffer, som er blevet forøget, reduceret, udelukket eller ændret, samt nytteværdien af at anvende produktet
[...]«
13
Under overskriften »Særlige krav til næringsdeklarationen« fastsætter den nævnte delegerede forordnings artikel 6 følgende i stk. 2:
»Uanset artikel 30, stk. 3, i forordning [nr. 1169/2011] må oplysningerne i den obligatoriske næringsdeklaration for fødevarer til særlige medicinske formål ikke gentages i mærkningen.«
14
Samme forordnings artikel 7 har følgende ordlyd:
»Fødevarer til særlige medicinske formål må ikke gøres til genstand for ernærings- og sundhedsanprisninger.«
Tvisten i hovedsagen og de præjudicielle spørgsmål
15
Sagsøgeren, Nestlé, er en fødevarevirksomhed, der markedsfører en række produkter som fødevarer til særlige medicinske formål (herefter »de pågældende produkter«).
16
Som det fremgår af forelæggelsesafgørelsen, er der på forsiden af emballagen til disse produkter angivet oplysninger om energiværdien og mængderne af forskellige næringsstoffer, såsom fedt, proteiner og kostfibre, udtrykt ikke pr. 100 g eller pr. 100 ml, men pr. portion eller pr. forbrugsenhed (herefter »de omhandlede oplysninger«).
17
Miljøudvalget pålagde Nestlé at fjerne de omhandlede oplysninger med den begrundelse, at de i strid med artikel 6, stk. 2, i delegeret forordning 2016/128 udgør en gentagelse af de oplysninger, der allerede er anført i den obligatoriske næringsdeklaration, således som det er fastsat i artikel 30, stk. 1, i forordning nr. 1169/2011, og som i henhold til denne forordnings artikel 32, stk. 2, udtrykkes pr. 100 g eller pr. 100 ml.
18
Efter forgæves at have forsøgt at opnå en fornyet prøvelse af denne afgørelse anlagde Nestlé sag ved Förvaltningsrätten i Malmö (forvaltningsdomstolen i Malmö, Sverige) med påstand om annullation af afgørelsen. I forbindelse med dette søgsmål gjorde Nestlé gældende, at de omhandlede oplysninger ikke udgjorde en gentagelse af dem, der fremgik af den obligatoriske næringsdeklaration, men at de skulle anses for at være supplerende oplysninger til denne deklaration i overensstemmelse med artikel 5, stk. 2, litra g), i delegeret forordning 2016/128.
19
Nestlé fik ikke medhold heri med den begrundelse, at selv om de omhandlede angivelser var udtrykt pr. portion eller pr. forbrugsenhed og ikke pr. 100 g eller pr. 100 ml, udgjorde de en gentagelse af oplysningerne i den obligatoriske næringsdeklaration og var forbudt i henhold til denne delegerede forordnings artikel 6, stk. 2.
20
Da Nestlé ikke fik medhold i appelsagen ved Kammarrätten i Göteborg (appeldomstolen i forvaltningsretlige sager i Göteborg, Sverige), som også fandt, at de omhandlede angivelser ikke var omfattet af artikel 5, stk. 2, litra g), i delegeret forordning 2016/128, men udgjorde en gentagelse af angivelserne i den obligatoriske næringsdeklaration, har selskabet iværksat kassationsanke ved Högsta förvaltningsdomstolen (øverste domstol i forvaltningsretlige sager, Sverige), som er den forelæggende ret.
21
Med henblik på at afgøre, om mærkningen af de pågældende produkter er i overensstemmelse med delegeret forordning 2016/128, ønsker den forelæggende ret oplyst, om de omhandlede angivelser udgør en supplerende beskrivelse af disse produkters egenskaber og/eller karakteristika som omhandlet i denne delegerede forordnings artikel 5, stk. 2, litra g), eller en ikke-tilladt gentagelse af dem, der fremgår af den obligatoriske næringsdeklaration, og som er forbudt i henhold til nævnte forordnings artikel 6, stk. 2.
22
Under disse omstændigheder har Högsta förvaltningsdomstolen (øverste domstol i forvaltningsretlige sager) besluttet at udsætte sagen og forelægge Domstolen følgende præjudicielle spørgsmål:
»1)
Kan oplysninger om et produkts energiværdi og dets mængder af forskellige næringsstoffer, der angives andre steder end i næringsdeklarationen, udgøre en supplerende beskrivelse af produktets egenskaber og karakteristika som omhandlet i artikel 5, stk. 2, litra g), i [delegeret] forordning [2016/128]?
2)
Såfremt spørgsmål 1 besvares bekræftende, er [denne delegerede forordnings] artikel 6, stk. 2, som forbyder, at oplysningerne i den obligatoriske næringsdeklaration gentages i mærkningen, da til hinder for, at der i en beskrivelse som omhandlet i [nævnte delegerede forordnings] artikel 5, stk. 2, litra g), anføres oplysninger om energiværdien og mængderne af forskellige næringsstoffer, hvis disse oplysninger er angivet anderledes end pr. 100 g eller pr. 100 ml?«
Om de præjudicielle spørgsmål
23
Med sine spørgsmål, som skal behandles samlet, ønsker den forelæggende ret nærmere bestemt oplyst, om artikel 5, stk. 2, litra g), og artikel 6, stk. 2, i delegeret forordning 2016/128 skal fortolkes således, at angivelsen på forsiden af emballagen til en fødevare til særlige medicinske formål af energiværdien og mængden af forskellige næringsstoffer, som denne fødevare indeholder, udtrykt pr. portion eller pr. forbrugsenhed, selv om den obligatoriske næringsdeklaration på bagsiden af denne emballage indeholder angivelsen af disse samme oplysninger pr. 100 g eller 100 ml, udgør en »beskrivelse af […] egenskaber og/eller karakteristika« vedrørende et produkt som omhandlet i artikel 5, stk. 2, litra g), i denne delegerede forordning, eller om denne angivelse er en gentagelse, som er forbudt i henhold til den nævnte delegerede forordnings artikel 6, stk. 2.
24
Indledningsvis bemærkes, således som Domstolen allerede har fastslået, at for så vidt som fødevarer til særlige medicinske formål først og fremmest og trods deres særpræg udgør fødevarer, skal delegeret forordning 2016/128 om supplerende regler til forordning nr. 609/2013 sammen med denne sidstnævnte forstås i lyset af de øvrige lovtekster, der finder anvendelse på fødevarer (jf. i denne retning dom af 2.3.2023, Kwizda Pharma, C-760/21, EU:C:2023:143, præmis 59).
25
Som det fremgår af 24. betragtning til forordning nr. 609/2013, bør mærkningskravene i forordning nr. 1169/2011 som hovedregel finde anvendelse på de kategorier af fødevarer, der er omfattet af den første forordning. Endvidere og nærmere bestemt henvises der i delegeret forordning 2016/128 udtrykkeligt og gentagne gange til forordning nr. 1169/2011. Det fremgår navnlig af denne delegerede forordnings artikel 5, stk. 1, at fødevarer til særlige medicinske formål som hovedregel skal være i overensstemmelse med forordning nr. 1169/2011 hvad angår fødevareinformation. Hvad angår de specifikke krav til næringsdeklarationen er den nævnte delegerede forordnings artikel 6 desuden i vidt omfang støttet på forskrifterne i forordning nr. 1169/2011 og angiver udtrykkeligt de tilfælde, hvor denne forordnings bestemmelser skal fraviges (jf. i denne retning dom af 2.3.2023, Kwizda Pharma, C-760/21, EU:C:2023:143, præmis 60 og 61).
26
For så vidt som fødevarer til særlige medicinske formål først og fremmest og på trods af deres særlige kendetegn udgør fødevarer, skal artikel 5, stk. 2, litra g), og artikel 6, stk. 2, i delegeret forordning 2016/128, som den forelæggende rets spørgsmål vedrører, således forstås i lyset af forordning nr. 1169/2011 og forordning nr. 609/2013.
27
Hvad i første række angår artikel 5, stk. 2, litra g), i delegeret forordning 2016/128 fremgår det af denne bestemmelses affattelse, at fødevarer til særlige medicinske formål foruden de i artikel 9, stk. 1, i forordning nr. 1169/2011 nævnte obligatoriske oplysninger skal være forsynet med supplerende obligatoriske oplysninger, såsom en beskrivelse af de egenskaber og/eller karakteristika, der gør produktet nyttigt i forhold til den sygdom, lidelse eller medicinske tilstand, som produktet er beregnet til, herunder især, alt efter hvad der er relevant, vedrørende produktets særlige forarbejdning og formulering, næringsstoffer, som er blevet forøget, reduceret, udelukket eller ændret, samt nytteværdien af at anvende produktet.
28
I øvrigt bestemmer artikel 9, stk. 1, litra l), i forordning nr. 1169/2011, hvortil der henvises i artikel 5, stk. 2, litra g), i delegeret forordning 2016/128, at en af de obligatoriske angivelser på fødevarer er en »næringsdeklaration«.
29
Ifølge artikel 30, stk. 1, i forordning nr. 1169/2011 om indholdet af den obligatoriske næringsdeklaration omfatter denne deklaration energiværdien og navnlig mængden af visse næringsstoffer. I henhold til artikel 32, stk. 2, skal energiværdien og mængden af de næringsstoffer, der er nævnt i næringsdeklarationen, i øvrigt udtrykkes pr. 100 g eller pr. 100 ml.
30
I henhold til nævnte forordnings artikel 32, stk. 2, udtrykkes den energiværdi og de mængder næringsstoffer, der er angivet i den obligatoriske næringsdeklaration, pr. 100 g eller 100 ml, mens den samme forordnings artikel 33 regulerer de tilfælde, hvor disse oplysninger kan udtrykkes pr. portion og/eller pr. forbrugsenhed.
31
I det foreliggende tilfælde fremgår det af anmodningen om præjudiciel afgørelse, at energiværdien og mængden af forskellige næringsstoffer, der fremgår af de pågældende produkters næringsdeklaration, på bagsiden af deres emballage udtrykkes pr. 100 g eller 100 ml, og at disse angivelser er udtrykt pr. portion eller pr. forbrugsenhed på forsiden af disse produkters emballage.
32
Eftersom det for det første fremgår af selve ordlyden af artikel 5, stk. 2, litra g), i delegeret forordning 2016/128, at denne bestemmelse vedrører obligatoriske oplysninger, der supplerer dem, som allerede skal anføres i henhold til artikel 9, stk. 1, i forordning nr. 1169/2011, kan energiværdien og mængden af forskellige næringsstoffer, som udgør den obligatoriske næringsdeklaration, ikke udgøre obligatoriske oplysninger i henhold til sidstnævnte bestemmelse og samtidig supplerende obligatoriske oplysninger som omhandlet i artikel 5, stk. 2, i delegeret forordning 2016/128. De obligatoriske oplysninger, der er fastsat i denne sidstnævnte bestemmelse, finder nemlig specifikt anvendelse på fødevarer til særlige medicinske formål og supplerer de obligatoriske oplysninger, der kræves i henhold til forordning nr. 1169/2011.
33
Ordlyden af artikel 5, stk. 2, litra g), i delegeret forordning 2016/128, som omhandler obligatorisk angivelse af andre oplysninger end dem, der er fastsat i artikel 9, stk. 1, i forordning nr. 1169/2011, kan således ikke fortolkes således, at angivelser som de omhandlede er omfattet af førstnævnte bestemmelses anvendelsesområde.
34
For det andet kræver ordlyden af artikel 5, stk. 2, litra g), i delegeret forordning 2016/128 en »beskrivelse« af et produkts egenskaber og/eller karakteristika. Selv om denne bestemmelse ikke udtømmende opregner de angivelser, der kan være påkrævet i en sådan beskrivelse, præciseres det i den pågældende bestemmelse, at der bl.a. er tale om produktets særlige forarbejdning og formulering, næringsstoffer, som er blevet forøget, reduceret, udelukket eller ændret, samt nytteværdien af at anvende produktet.
35
Det fremgår derfor af en ordlydsfortolkning af artikel 5, stk. 2, litra g), i delegeret forordning 2016/128, at »beskrivelse af […] egenskaber og/eller karakteristika« som omhandlet i denne bestemmelse af en fødevare til særlige medicinske formål ikke kan omfatte oplysninger, der allerede er anført, selv om de er udtrykt på anden måde, i den obligatoriske næringsdeklaration på bagsiden af den pågældende fødevares emballage, og som fødevarevirksomhedslederen blot gentager på forsiden af denne emballage, uden at disse sidstnævnte angivelser har til formål at beskrive denne fødevares egenskaber og/eller karakteristika.
36
Det er i denne forbindelse uden betydning, at der, som Nestlé har gjort gældende til støtte for sit anbringende om, at de pågældende angivelser er nyttige, foreligger forskelle mellem sprogversionerne af denne bestemmelse.
37
Selv om der i den franske sprogversion af bestemmelsen ikke i beskrivelsen af egenskaber og/eller karakteristika henvises til »nytteværdien« af et produkt til forskel fra f.eks. den svenske sprogversion (»de egenskaper och/eller kännetecken som gör produkten särskilt användbar«), den spanske (propiedades o características que expliquen la utilidad del producto), den danske (»egenskaber og/eller karakteristika, der gør produktet nyttigt«), den engelske (»properties and/or characteristics that make the product useful«), og den rumænske (»proprietăților și/au a crediteristicilor care fac produsul util«), hvori en sådan præcisering findes, er en sådan sproglig forskel ikke afgørende i det foreliggende tilfælde, for så vidt som ordlyden af artikel 5, stk. 2, litra g), i delegeret forordning 2016/128, uanset sprogversionen, kræver en beskrivelse af det pågældende produkts egenskaber og/eller karakteristika og ikke blot en angivelse af de samme oplysninger som dem, der allerede findes i den obligatoriske næringsdeklaration, men udtrykt i en anden form.
38
I anden række vedrører den forelæggende rets spørgsmål muligheden for så vidt angår fødevarer til særlige medicinske formål for at gentage oplysninger som de i hovedsagen omhandlede, henset til det forbud, der er fastsat i artikel 6, stk. 2, i delegeret forordning 2016/128, som en undtagelse fra artikel 30, stk. 3, i forordning nr. 1169/2011.
39
I denne henseende tillader denne artikel 30, stk. 3, ganske vist for så vidt angår fødevarer i almindelighed på visse betingelser gentagelse af visse angivelser på mærkningen af en færdigpakket fødevare. Det fremgår nemlig af denne bestemmelse, at hvis mærkningen af en færdigpakket fødevare omfatter den obligatoriske næringsdeklaration, kan enten energiværdien eller energiværdien sammen med mængden af fedt, mættede fedtsyrer, sukkerarter og salt gentages heri.
40
Hvad angår fødevarer til særlige medicinske formål skal det imidlertid konstateres, at artikel 6, stk. 2, i delegeret forordning 2016/128 fastsætter et forbud mod at gentage oplysningerne fra næringsdeklarationen på mærkningen af disse fødevarer til særlige medicinske formål. Det fremgår nemlig af denne bestemmelse, at som en undtagelse til artikel 30, stk. 3, i forordning nr. 1169/2011 kan oplysningerne i den obligatoriske næringsdeklaration for fødevarer til særlige medicinske formål ikke gentages.
41
Det følger heraf, at EU-lovgiver har haft til hensigt at forbyde gentagelse på forsiden af emballagen til en fødevare til særlige medicinske formål af energiværdien og mængden af forskellige næringsstoffer udtrykt pr. portion eller pr. forbrugsenhed, når der er tale om de samme oplysninger som dem, der er anført i den obligatoriske næringsdeklaration, og som fremgår af bagsiden af denne emballage, selv om de er udtrykt pr. 100 g eller 100 ml.
42
Dette er netop tilfældet i den foreliggende sag for de omhandlede oplysninger, eftersom der er tale om oplysninger, der for så vidt angår deres art, og uden at den form, hvori de er udtrykt, er afgørende, er omfattet af den obligatoriske næringsdeklaration i henhold til artikel 30, stk. 1, i forordning nr. 1169/2011.
43
Som generaladvokaten har anført i punkt 57 i forslaget til afgørelse, kan det forbud, der er omhandlet i artikel 6, stk. 2, i delegeret forordning 2016/128, eller forpligtelsen i henhold til denne delegerede forordnings artikel 5, stk. 2, litra g), der begge vedrører angivelsen af visse oplysninger på mærkningen af fødevarer til særlige medicinske formål, således ikke variere afhængigt af de forskellige måder, hvorpå disse oplysninger udtrykkes, eftersom oplysningerne altid vedrører det samme stof.
44
En ordlydsfortolkning af artikel 5, stk. 2, litra g), og artikel 6, stk. 2, i delegeret forordning 2016/128 understøttes af den sammenhæng, hvori disse bestemmelser indgår, og af formålet med såvel denne delegerede forordning som forordning nr. 609/2013.
45
Hvad for det første angår denne sammenhæng går alle de oplysninger, der er omhandlet i artikel 5 i delegeret forordning 2016/128, bl.a. dem, der vedrører anvendelsen af fødevarer til særlige medicinske formål under lægelig overvågning, den særlige aldersgruppe, som disse fødevarer er beregnet til, eller forsigtighedsforanstaltninger og kontraindikationer, ud over rammerne for en fødevares ernæringsmæssige indhold og har til formål at give supplerende oplysninger i forhold til dette ernæringsmæssige indhold.
46
Henset til disse specifikke krav, der finder anvendelse på fødevarer til særlige medicinske formål, dvs., således som det i det væsentlige fremgår af definitionen i artikel 2, stk. 2, litra g), i forordning nr. 609/2013, fødevarer, som er specielt fremstillet og bestemt til at indgå i visse patienters kost, og som kun kan anvendes under lægelig overvågning, og således som det afspejles i 17. betragtning til delegeret forordning 2016/128, som har til formål at opfylde de særlige ernæringsmæssige behov, der er affødt af en sygdom, lidelse eller medicinsk tilstand, skal det fastslås, at de oplysninger, der er nødvendige for en korrekt anvendelse af disse fødevarer, ikke kan begrænses til en simpel gentagelse af de allerede eksisterende oplysninger i den obligatoriske næringsdeklaration, men skal indeholde en detaljeret beskrivelse af de nævnte fødevarers egenskaber og/eller karakteristika.
47
Hvad for det andet angår formålet med delegeret forordning 2016/128 og forordning nr. 609/2013 fremgår det af 13. betragtning til denne første forordning samt af 15. og 26. betragtning til den anden forordning, at EU-lovgiver ved at fastsætte specifikke krav til mærkning af visse fødevarer har ønsket at fastsætte et højt beskyttelsesniveau for sårbare forbrugere, således at de præcist kan identificere de produkter, der udgør deres delvise eller eneste ernæringskilde. Desuden præciseres det i artikel 9, stk. 5, i forordning nr. 609/2013, at mærkning og præsentation af samt reklame for fødevarer til særlige medicinske formål ikke må være vildledende.
48
Som Europa-Kommissionen har anført i sit skriftlige indlæg, kan den omstændighed, at kun visse oplysninger, der allerede fremgår af den obligatoriske næringsdeklaration, nævnes, imidlertid på vildledende vis præsentere den generelle sammensætning af et fødevareprodukt og dermed vildlede forbrugerne. Det formål, som EU-lovgiver forfølger ved i artikel 30, stk. 3, i forordning nr. 1169/2011 at tillade gentagelse af visse oplysninger om det ernæringsmæssige indhold, nemlig at gøre det lettere for forbrugerne at få adgang til de vigtigste oplysninger om det ernæringsmæssige indhold, når de køber fødevarer, er ikke relevant for så vidt angår fødevarer til særlige medicinske formål, eftersom disse produkter er bestemt til at blive indtaget under tilsyn af sundhedspersoner.
49
Artikel 7 i delegeret forordning 2016/128 forbyder i øvrigt, at fødevarer til særlige medicinske formål gøres til genstand for ernærings- og sundhedsanprisninger. Som det afspejles i 17. betragtning til denne forordning, forholder det sig således, at eftersom forbrugerne af fødevarer til særlige medicinske formål er patienter, der er ramt af en sygdom, lidelse eller tilstand og derfor ikke er en del af den almindelige sunde befolkning, skal det søges undgået, at disse fødevarer fremmes direkte over for forbrugerne med henblik på at øge forbruget af disse produkter, idet de nævnte fødevarer i øvrigt er egnede til anvendelse under sundhedsprofessionelles overvågning.
50
Det følger heraf, at den fortolkning, der er anlagt af artikel 5, stk. 2, litra g), og artikel 6, stk. 2, i delegeret forordning 2016/128, henset til disse fødevarers særlige karakter, ligeledes er i overensstemmelse med det formål, der forfølges med såvel denne delegerede forordning som forordning nr. 609/2013.
51
Henset til samtlige ovenstående betragtninger skal de forelagte spørgsmål besvares med, at artikel 5, stk. 2, litra g), og artikel 6, stk. 2, i delegeret forordning 2016/128 skal fortolkes således, at oplysningen på forsiden af emballagen til en fødevare til særlige medicinske formål af energiværdien og mængden af forskellige næringsstoffer, udtrykt pr. portion eller pr. forbrugsenhed, når den obligatoriske næringsdeklaration på bagsiden af denne emballage indeholder angivelsen af de samme oplysninger for 100 g eller 100 ml, ikke udgør en »beskrivelse af […] egenskaber og/eller karakteristika« vedrørende den pågældende fødevare som omhandlet i artikel 5, stk. 2, litra g), i denne delegerede forordning, men en gentagelse af oplysningerne i denne obligatoriske næringsdeklaration, som er forbudt i henhold til den pågældende delegerede forordnings artikel 6, stk. 2.
Sagsomkostninger
52
Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagsomkostningerne. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
På grundlag af disse præmisser kender Domstolen (Ottende Afdeling) for ret:
Artikel 5, stk. 2, litra g), og artikel 6, stk. 2, i Kommissionens delegerede forordning (EU) 2016/128 af 25. september 2015 om supplerende regler til Europa-Parlamentets og Rådets forordning (EU) nr. 609/2013 for så vidt angår de særlige krav til sammensætningen af og oplysning om fødevarer til særlige medicinske formål
skal fortolkes således, at
oplysningen på forsiden af emballagen til en fødevare til særlige medicinske formål af energiværdien og mængden af forskellige næringsstoffer, udtrykt pr. portion eller pr. forbrugsenhed, når den obligatoriske næringsdeklaration på bagsiden af denne emballage indeholder angivelsen af de samme oplysninger for 100 g eller 100 ml, ikke udgør en »beskrivelse af […] egenskaber og/eller karakteristika« vedrørende den pågældende fødevare som omhandlet i artikel 5, stk. 2, litra g), i denne delegerede forordning, men en gentagelse af oplysningerne i denne obligatoriske næringsdeklaration, som er forbudt i henhold til den pågældende delegerede forordnings artikel 6, stk. 2.
Underskrifter
(
*1
) – Processprog: svensk.